A VÉSZTŐÉRT Városfejlesztési Egyesület
alapszabálya
I. Általános rendelkezések
1. Az Egyesület neve: VÉSZTŐÉRT Városfejlesztési Egyesület
2. Az Egyesület rövidített neve: VÉSZTŐÉRT Egyesület

3. Az Egyesület székhelye: 5530 Vésztő, Wesselényi út 19.
4. Az Egyesület tevékenységét a Magyar Köztársaság területén végzi, az Alkotmány keretei között. 

5. Az Egyesület jogi személy.

6. Az Egyesület pártoktól független és azoknak anyagi támogatást nem nyújt, illetve nem kap. Országgyűlési és megyei, valamint önkormányzati képviselőjelöltet azonban állíthat, és támogathat.
II. Az Egyesület célja és feladatai
1. Az Egyesület párthoz nem kötődő társadalmi szervezet. Közéletiségre szakosodott egyesület, amelynek célja, hogy találkozási és együttműködési lehetőséget teremtsen a településen működő civil szerveződések, és a velük együttműködő, őket támogató, segítő magánszemélyek, vállalkozások, valamint intézmények, önkormányzatok képviselői számára. Biztosítson önkormányzati képviseletet a pártokhoz nem kötődő, de aktív közéletiséget vállaló polgárok részére. Tevékenységével járuljon hozzá a város fejlődéséhez, a helyi kulturális és természeti értékek megőrzéséhez, civil szerveződések társadalmi súlyának növekedéséhez, azok helyi, közéleti aktivitásának erősödéséhez.

2. Az Egyesület célját különösen a következő eszközökkel valósítja meg:

· előadásokat, rendezvényeket szervez, kutatásokat végez.
· támogatja a településfejlesztési és kulturális célú kezdeményezéseket és a fiatalok kulturált szórakozását.

· pályázatokat hirdet meg.
· együttműködik más szervezetekkel, egyesületekkel.
· rendszeres találkozót szervez tagjai részére.
· nemzetközi kapcsolatokat tart fenn.

· helyi önkormányzati képviselő jelölteket állít

3. Az Egyesület vállalkozási tevékenységet csak céljainak elérése érdekében, azokat nem veszélyeztetve folytathat, a gazdálkodása során elért eredményét nem oszthatja fel, hanem azt a cél szerinti tevékenységére fordítja.
III. Az Egyesület tagsága

1. Az Egyesületnek lehetnek rendes, pártoló és tiszteletbeli tagjai.
2. Az Egyesület rendes tagjai azok a bel- és külföldi természetes és jogi személyek, akik/amelyek írásban nyilatkoznak a belépési szándékukról, elfogadják az Egyesület céljait és vállalják az ezzel járó kötelezettségek teljesítését.

3. Az Egyesület tagjává választást a jelölt - a megfelelően kitöltött és aláírt belépési nyilatkozat benyújtásával - kérelmezheti. A nyilatkozathoz - amennyiben jogi személy kéri felvételét - mellékelni kell a jogi személy igazolását arról, hogy nevében ki járhat el képviselőként az Egyesület tagságában. 

4. A belépési nyilatkozatot az Elnökhöz kell benyújtani. A kérelmet az Elnök terjeszti a Közgyűlés elé, és az Egyesület rendes tagjává választásról a Közgyűlés egyszerű szótöbbséggel dönt.  

5. Pártoló tagok azok a bel- és külföldi természetes és jogi személyek lehetnek, akik/amelyek a rendes tagsággal járó kötelezettségeket nem vállalják, de valamilyen módon rendszeresen támogatják, segítik az Egyesület tevékenységét. Az Egyesület pártoló tagjává választásról a Közgyűlés egyszerű szótöbbséggel dönt.  

6. Tiszteletbeli tagnak választhatók a közgyűlés által azok a magánszemélyek, akik az Egyesületnek különleges, kiemelkedő szolgálatot tettek.

7. A rendes tagok jogosultak a közgyűlésen szavazati joggal részt venni, az Egyesület szervezetében tisztséget vállalni, az Egyesület szolgáltatásait, eszközeit meghatározott feltételek mellett igénybe venni.

8. A pártoló és tiszteletbeli tagok jogosultak az Egyesület által számukra biztosított szolgáltatásokat és kedvezményeket igénybe venni, a közgyűlésen tanácskozási joggal részt venni.

9. A tagok kötelesek az Egyesület eszközeit megóvni, a szervezet érdekeit szolgálni, tekintélyét, megbecsülését gyarapítani. A rendes tagok kötelesek a megállapított tagdíjat rendszeresen fizetni.

10. A tagsági viszony megszűnik kilépéssel, kizárással és törléssel.

11. A kizárásról a közgyűlés dönt. A kizárás abban az esetben alkalmazható, ha a tag tagsági kötelezettségeit huzamos ideig nem teljesíti, és tevékenysége nyilvánvalóan sérti az Egyesület érdekeit. A kizárásra azonban csak akkor kerülhet sor, ha a tagot a mulasztás vagy az Egyesületet sértő tevékenység megszüntetése vonatkozásában az elnökség előzetesen írásban figyelmeztette, felhívta, de a tag ennek hatására sem pótolja mulasztását vagy változtat tevékenységén. A kizárási javaslatot az elnökség terjeszti a közgyűlés elé.

12. A törlés akkor alkalmazható, ha a magánszemély tag meghalt, illetve a jogi személy tag megszűnt. E tények hitelt érdemlő megállapítása, valamint a törlés végrehajtása az elnökség feladata, amelyről beszámol a közgyűlésnek. 

IV. Az Egyesület szervezete
1. A Közgyűlés
1.1. Az Egyesület legfőbb döntéshozó szerve a közgyűlés. A közgyűlés dönthet az Egyesületet érintő minden kérdésben. Kizárólagos jog- és hatáskörében eljárva elfogadja és módosítja az alapszabályt, kimondja az Egyesület megszűnését vagy más szervezettel való egyesülését, 4 évre megválasztja az elnökséget és az ellenőrző bizottságot, dönt a költségvetés fő összegeiről, az egyesületi tevékenység fő irányairól, meghatározza a tagdíj mértékét, elfogadja a beszámolót és a közhasznúsági jelentést.

1.2. A közgyűlést az elnökség hívja össze évente legalább egyszer. A közgyűlést a jogszabályban meghatározott rendkívüli esetekben is össze kell hívni. A közgyűlésre a meghívást a hely, az időpont és a javasolt napirendi pontok megjelölésével 10 nappal korábban meg kell küldeni az érintettek részére. A napirend a közgyűlésen kiegészíthető, módosítható, azt a közgyűlés szavazással fogadja el.

1.3. A közgyűlés nyilvános, azon külön meghívás nélkül is bárki részt vehet tanácskozási és szavazati jog nélkül. A tanácskozási jogot a közgyűlés a külön meghívottak számára megszavazhatja. A közgyűlés nyilvánossága érdekében a közgyűlésről szóló tájékoztatást hirdetmény útján közzé kell tenni Vésztő Város Polgármesteri Hivatalának hirdetőtábláján.

1.4. A közgyűlés határozatait általában egyszerű szótöbbséggel, nyílt szavazással hozza. A közgyűlés határozatképes, ha a tagok több mint fele jelen van. Határozatképtelenség esetén az ugyanolyan napirenddel összehívott ismételt közgyűlés a megjelentek számára tekintet nélkül határozatképes, amennyiben a tagságot erre a jogkövetkezményre a megismételt közgyűlés meghívójában, illetve ugyanazon a napon tartandó megismételt közgyűlés esetén az eredeti, rendes közgyűlés meghívójában figyelmeztették. Ugyanazon a napon - változatlan napirend mellett - fél órával később az eredetileg határozatképtelen közgyűlés érvényesen megtartható, amennyiben ezt a meghívó tartalmazza.

1.5. Közgyűlési szavazáson a megjelentek 2/3-os többsége szükséges az alapszabály elfogadásához, illetve módosításához, az Egyesület föloszlatásához, illetve más szervezettel való egyesüléséhez.  

2. Az Elnökség
2.1. Az elnökség két közgyűlés között az Egyesület vezető szerve. Tagjai az elnök és két elnökségi tag, akiket a közgyűlés választ meg többségi szavazattal 4 évre.

2.2 Az elnökség tagjai:

Elnök:


Alelnök:

Titkár:


Az elnökség - a közgyűlés kizárólagos hatáskörét érintő kérdések kivételével - az Egyesületet érintő bármely kérdésben intézkedik és állást foglal.

2.4. Az elnökség kizárólagos hatáskörében meghatározza a szervezeti és működési szabályzatot, benne ügykezelési, gazdálkodási és fegyelmi előírásokkal, meghatározza a közgyűlés által elfogadott kereteken belül a részletes éves költségvetést és munkatervet.

2.5. Az elnökség tevékenységéről rendszeresen beszámol a közgyűlésnek.

2.6. Az elnökség üléseit szükség szerint, de legalább félévente tartja. Ülésein belső törvényességi felügyeletként részt vesz az ellenőrző bizottság delegált tagja. Az üléseket az elnök hívja össze írásban, a napirendi javaslat feltüntetésével, az ülés előtt legalább 10 nappal. Határozatképes, ha az ülésen az elnökségi tagok több mint fele jelen van.

2.7. Az elnökség határozatait egyszerű szótöbbséggel hozza.

2.8. Az elnökségi ülés nyilvános, azon külön meghívás nélkül is bárki részt vehet tanácskozási és szavazati jog nélkül. A tanácskozási jogot az elnökség a külön meghívottak számára megszavazhatja. Az ülés nyilvánossága érdekében az elnökségi ülésről szóló tájékoztatást hirdetmény útján közzé kell tenni Vésztő Város Polgármesteri Hivatalának hirdetőtábláján.

2.9. Az elnökség a feladatok ellátására tagok és külső szakértők fölkérésével eseti szakmai bizottságokat, munkacsoportokat hozhat létre.

2.10. Az Egyesületet az elnök képviseli, e jogkörét esetenként az elnökség bármely tagjára átruházhatja.

3. Az Ellenőrző Bizottság
3.1. Az Egyesület és az elnökség gazdasági munkáját, működése törvényességét három tagú ellenőrző bizottság kíséri figyelemmel. Az ellenőrző bizottság tagjait és elnökét a közgyűlés választja meg többségi szavazattal 4 évre, az elnökség megválasztásával egyidejűleg.

3.2. Az ellenőrző bizottság tagjai:  

Elnök:



Tagok:


3.3. Az ellenőrző bizottság ülését annak elnöke hívja össze szükség szerint, de legalább félévente egyszer, írásban, a napirendi javaslat feltüntetésével, az ülés előtt legalább 10 nappal korábban. Az ülés határozatképes, ha azon a testület több mint fele jelen van. Határozatait egyszerű szótöbbséggel hozza. Az ellenőrző bizottság egyebekben az ügyrendjét maga állapítja meg.

3.4. Az ellenőrző bizottság a vezető tisztségviselőktől jelentést, tájékoztatást, felvilágosítást kérhet, a hivatalos iratokba megkötés nélkül betekinthet.

3.5. Az ellenőrző bizottság delegált tagja törvényességi észrevételezési joggal részt vesz az elnökség ülésein, illetve a közgyűlésen. Tevékenységéről beszámol a közgyűlésnek. Az Egyesület működési, szakmai és gazdasági beszámolóját előzetesen véleményezi, s erről tájékoztatja a közgyűlést.

3.6. Az ellenőrző bizottság észrevételeiről írásban tájékoztatja az elnökséget. Amennyiben észrevételei alapján az elnökség nem teszi meg a megfelelő intézkedéseket, az ellenőrző bizottság a közgyűléshez fordulhat. Rendkívül indokolt, jogszabályban rögzített esetben felhívására az elnöknek rendkívüli elnökségi ülést vagy közgyűlést kell összehívnia az indítványtól számított 30 napon belül. Ha ez nem történik meg, az ellenőrző bizottság maga jogosult a testület összehívására. Ha súlyos és huzamosan fennálló törvény- vagy alapszabály-sértést tapasztal és észrevételei nyomán sem az elnökség, sem a közgyűlés részéről nem történik meg a megfelelő intézkedés, az ügyészséghez kell fordulnia.

V. A határozatok rendje
1.  A közgyűlésről, az elnökség és az ellenőrző bizottság üléseiről részletes jegyzőkönyvet kell vezetni.

2.  A testületek jegyzőkönyveinek tartalmazniuk kell különösen:

- a megjelent szavazóképes tagok számát (az elnökség és az ellenőrző bizottság esetében név szerint),

- a határozatképességet,

- a véglegesített napirendet,

- a hozott határozatok szó szerinti közlését, beleértve hatályukat is,

- a közgyűlési döntéseket támogatók, ellenzők és tartózkodók számát (az elnökség és az ellenőrző bizottság esetében név szerint).

3.  A jegyzőkönyveket hitelesítik:

- a közgyűlési jegyzőkönyvet a jegyzőkönyv-vezető és két, a közgyűlés által megválasztott hitelesítő tag,

- az elnökségi jegyzőkönyvet a jegyzőkönyv-vezető és az elnök,

- az ellenőrző biztossági jegyzőkönyvet a jegyzőkönyv-vezető és a bizottság elnöke.

4.  A testületek határozatairól külön nyilvántartást kell vezetni, amely tartalmazza:

- a határozat véglegesített szövegét,

- a határozathozatal időpontját,

- annak érvényességi körét, hatályát,

-
a testületi döntéseket támogatók, ellenzők és tartózkodók számát (az elnökség és az ellenőrző bizottság esetében név szerint).

5.  A testületek döntéseit 15 napon belül írásban közölni kell az érintettekkel, valamint évente ki kell adni a "Hatályos Egyesületi Határozatok" c. kiadványban, amelyet a tagoknak, illetve a határozatokban érintetteknek meg kell kapniuk.  

VI. A testületi összeférhetetlenség
1. A testületek határozathozatalában nem vehet részt az a személy, aki vagy akinek közeli hozzátartozója, élettársa a határozat alapján kötelezettség vagy felelősség alól mentesül, bármilyen más előnyben részesül, illetve a megkötendő jogügyletben egyébként érdekelt. Nem minősül előnynek a cél szerinti juttatások keretében a bárki által megkötés nélkül igénybe vehető nem pénzbeli szolgáltatás, valamint a tagsági jogviszony alapján nyújtott, az alapszabálynak megfelelő cél szerinti juttatás.

2. Nem lehet az Egyesület elnöke vagy elnökségi tagja az a személy, aki:

a.) olyan non-profit szervezetnél - annak megszűntét megelőző két évben legalább egy évig - töltött be vezető tisztséget, amely az adózás rendjéről szóló törvény szerinti köztartozását nem egyenlítette ki,

b.) az Egyesülettel a megbízatásán kívüli más tevékenységre irányuló munka- vagy munkavégzésre irányuló egyéb jogviszonyban áll, 

c.) az Egyesület cél szerinti juttatásaiból részesül - kivéve a bárki által megkötés nélkül igénybe vehető nem pénzbeli szolgáltatásokat - illetve

d.) a b.) - c.) pontokban meghatározott személy hozzátartozója 

3. Nem lehet az ellenőrző bizottság elnöke vagy tagja:

a.) az a személy, aki olyan közhasznú szervezetnél - annak megszűntét megelőző két évben legalább egy évig - töltött be vezető tisztséget, amely az adózás rendjéről szóló törvény szerinti köztartozását nem egyenlítette ki,

b.) az elnök és az elnökségi tag, 

c.) az a személy, aki az Egyesülettel a megbízatásán kívüli más tevékenységre irányuló munka- vagy munkavégzésre irányuló egyéb jogviszonyban áll, 

d.) aki az Egyesület cél szerinti juttatásaiból részesül - kivéve a bárki által megkötés nélkül igénybe vehető nem pénzbeli szolgáltatásokat - illetve

e.) a b.) - d.) pontokban meghatározott személy hozzátartozója 

VII. Az Egyesület gazdálkodása
1. A működéshez szükséges anyagi eszközök forrásai:

- az alap tevékenység folytatásából származó, ahhoz közvetlenül kapcsolódó bevétel,

- az egyéb cél szerinti tevékenység folytatásából származó bevétel,

- a vagyonjövedelem, az eszközök befektetésének bevétele,

- tagdíj,

- adomány, támogatás, pályázati bevétel,

- vállalkozási tevékenységből származó bevétel,

- egyéb bevételek.

2. A vagyont pénz- és egyéb eszközök, vagyontárgyak képezik.

3. Az Egyesület vállalkozási tevékenységet csak céljainak elérése érdekében, azokat nem veszélyeztetve folytathat, a gazdálkodása során elért eredményét nem oszthatja fel, hanem azt a cél szerinti tevékenységére fordítja.  
4. Az egyesület biztosítja, hogy szolgáltatásaiból tagjain kívül más is részesülhessen.

5. Az Egyesület a gazdálkodása során elért eredményt nem osztja fel, azt céljai szerinti tevékenységeire fordítja vissza. Minden vagyon és jövedelem az Egyesület alapcéljait szolgálja a non-profit működés alapelvei szerint.

6. Az Egyesület bankszámlája feletti aláírási és utalványozási jogot az elnök az elnökség egy tagjával gyakorolja.

7. Az Egyesület éves költségvetés szerint gazdálkodik. A bevételeit és ráfordításait elkülönítetten tartja nyilván.

8. Az Egyesület az éves beszámoló jóváhagyásával egyidejűleg a közgyűlés elé terjeszti elfogadásra a pénzügyi jelentést. A beszámolót és a pénzügyi jelentést a közgyűlés - az elnökség előterjesztése és az ellenőrző bizottság véleményezése birtokában - egyszerű szótöbbséggel fogadja el.

9. a jelentés részei:

- a számviteli beszámoló,

- a költségvetési támogatás felhasználása,

- a vagyon felhasználásával kapcsolatos kimutatás,

- a cél szerinti juttatások kimutatása,

-
a központi költségvetési szervtől, az elkülönített állami pénzalapból, a helyi önkormányzattól, a kisebbségi települési önkormányzattól, a települési önkormányzatok társulásától, az egészségbiztosítási önkormányzattól és mindezek szerveitől kapott támogatás mértéke,

- a vezető tisztségviselőknek nyújtott juttatások értéke, összege,

- az alap tevékenységről szóló tartalmi összefoglaló.

10. Az Egyesület rendes tagjai évente tagdíjat fizetnek, melynek mértékét a Közgyűlés állapítja meg. 

11. Az Egyesület pénzügyi és anyagi tevékenységéért, kötelezettség-vállalásaiért vagyona mértékéig felel.

12. Az Egyesület megszűnése esetén fennmaradó vagyonáról a közgyűlés dönt.

VIII. Az Egyesület működésének nyilvánossága
1. Az Egyesület a közgyűlés, illetve az elnökségi ülés időpontjáról legalább az ülés előtt 10 nappal - hirdetmény útján - tájékoztatást köteles közzé tenni Vésztő Város Polgármesteri Hivatalának hirdetőtábláján.

2. Az Egyesület az alapszabály szerinti tevékenysége és gazdálkodása legfontosabb adatait, ezek között az éves beszámoló legfontosabb adatait a helyi sajtóban évente a közgyűlési elfogadást követő 30 napon belül megjelenteti.

3. Az Egyesület a tagok és a határozatokban érintettek számára minden évben megküldi a "Hatályos Egyesületi Határozatok" c. kiadványt.

4. Az Egyesület cél szerinti juttatásait bárki által megismerhető módon pályázati formához kötheti, ebben az esetben azonban előzetesen pályázati szabályzatot kell alkotnia, amely rendelkezik a pályázat nyilvánosságra hozatali módjáról is.

5. Az egyesület irataiba a tagok szabadon betekinthetnek, azokat az irattározás helyszínén tanulmányozhatják. Ez iránti igényüket az elnöknek jelzik szóban vagy írásban, aki 10 napon belül az igénylő taggal egyeztetett időpontban biztosítja a betekintést. 

6. Az Egyesület az éves jelentésébe bárki betekinthet, arról - a saját költségére - másolatot készíthet. 
IX. Vegyes és Záró rendelkezések
1. Az egyesület működése feletti törvényességi felügyeletet - az egyesülési jogról szóló 1989. évi II. törvény 14. § (1) bekezdése alapján - az ügyészség gyakorolja.     

2. Jelen alapszabályt a VÉSZTŐÉRT Városfejlesztési Egyesület közgyűlése 2010. június 05-i ülésén fogadta el.

Kelt, Vésztőn, 2010. június 05. napján
               Molnár Sándor
          elnök
